DA Den Europæiske Unions Tidende CE 84/616

(2004/C 84 E/0690)

SKRIFTLIG FORESPØRGSEL E-0529/04

af Ilda Figueiredo (GUE/NGL) til Kommissionen

(24. februar 2004)

Om: Adgang til den autonome region Azorernes farvande

Ifølge et portugisisk dagblad var den spanske regering i færd med at give sine fiskerfartøjer licens til at drive fiskeri i Azorernes farvande i forventning om kommende fiskeriaftaler og -forordninger.

Det er imidlertid almindeligt kendt, at havene omkring Azorerne og de levende havressourcer er ekstremt følsomme og livsnødvendige for de lokale samfund, der lever af disse ressourcer, som derfor bør beskyttes mod overfiskeri, såvel fra den spanske fiskerflådes som enhver anden udenlandsk fiskerflådes side.

Der eksisterer ganske vist en grænse, som blev godkendt af Rådet i oktober 2003, og som indebærer fastsættelse af minimumsbestemmelser, men som ikke tager højde for en eventuel videreformidling af licencer fra den spanske regering til de spanske fiskerfartøjer, der opererer i Azorernes farvande.

Vil Kommissionen i lyset heraf oplyse, hvilke foranstaltninger den agter at iværksætte for at beskytte Azorernes havressourcer og fiskere?

Svar afgivet på Kommissionens vegne af Franz Fischler

(12. marts 2004)

Kommissionen er godt klar over de forhold, det ærede medlem omtaler vedrørende spanske fiskerfartøjers tilstedeværelse i Azorernes farvande. Der synes imidlertid at være en vis misforståelse med hensyn til anvendelsen af Rådets forordning (EF) nr. 1954/2003 (1). Betingelserne for fiskeri i farvandene indtil 100 sømil fra Azorernes, Madeiras og De Kanariske Øers basislinjer er fastsat i artikel 5 i ovennævnte forordning, der trådte i kraft på syvendedagen efter offentliggørelsen i Den Europæiske Unions Tidende (jf. artikel 16), dvs. den 14. november 2003. De særlige betingelser for fiskeri i Azorernes og Madeiras farvande gælder derfor fra og med denne dato. Det er de nationale myndigheders opgave at kontrollere, om disse regler følges.

Med hensyn til bevarelse af havmiljøet i Azorernes farvande vil Kommissionen gerne henlede det ærede medlems opmærksomhed på et forslag, den fremsatte den 3. februar 2004 (2). Dette forslag til Rådets forordning omfatter en ændring af Rådets forordning (EF) nr. 850/98 (3), således at trawlfiskeri i farvandene ved Azorerne og ligeledes farvandene ved Madeira og De Kanariske Øer forbydes. Hvad angår bevarelse af fiskeressourcerne, er der en række instrumenter inden for den fælles fiskeripolitik, som anvendes i Azorernes farvande og andre steder, og hvoraf særlig skal nævnes samlede tilladte fangstmængder (TAC'er) og kvoter og forvaltning af fiskeriindsatsen.

Kommissionen fører også en løbende dialog med de berørte medlemsstater for at sikre en så problemfri anvendelse af de nye regler som muligt.

(1) Rådets forordning (EF) nr. 1954/2003 af 4. november 2003 om forvaltning af fiskeriindsatsen for så vidt angår visse fiskerizoner og visse fiskeressourcer i EF, om ændring af forordning (EØF) nr. 2847/93 og om ophævelse af forordning (EF) nr. 685/95 og (EF) nr. 2027/95, EFT L 289 af 7.11.2003.

(2) KOM(2004) 58 endelig udg.

(3) Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse afunge marineorganismer, EFT L 125 af 27.4.1998.